Document ID: 32005R1687

Title and Content:
ΚΑΝΟΝΙΣΜΌΣ (ΕΚ) αριθ. 1687/2005 ΤΗΣ ΕΠΙΤΡΟΠΉΣ της 14ης Οκτωβρίου 2005 για την τροποποίηση του κανονισμού (ΕΚ) αριθ. 2869/95 σχετικά με τα πληρωτέα προς το Γραφείο εναρμόνισης στο πλαίσιο της εσωτερικής αγοράς τέλη (εμπορικά σήματα, σχέδια και υποδείγματα) όσον αφορά την προσαρμογή ορισμένων τελών (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα (1), και ιδίως το άρθρο 139 παράγραφος 3, Εκτιμώντας τα ακόλουθα: (1) Σύμφωνα με το άρθρο 139 παράγραφος 2 του κανονισμού (ΕΚ) αριθ. 40/94, το ποσό των τελών που καταβάλλεται στο Γραφείο εναρμόνισης στο πλαίσιο της εσωτερικής αγοράς (εμπορικά σήματα, σχέδια και υποδείγματα), στο εξής καλούμενο «το Γραφείο», πρέπει να ορίζεται κατά τρόπον ώστε τα αντίστοιχα έσοδα να εξασφαλίζουν την ισοσκέλιση του προϋπολογισμού του Γραφείου. (2) Μεσοπρόθεσμα προβλέπεται σημαντική αύξηση των εσόδων του Γραφείου λόγω κυρίως της καταβολής τελών ανανέωσης των κοινοτικών σημάτων. (3) Η προσχώρηση της Ευρωπαϊκής Κοινότητας στο πρωτόκολλο που αφορά τη συμφωνία της Μαδρίτης σχετικά με τη διεθνή καταχώριση σημάτων, που εγκρίθηκε με την απόφαση 2003/793/ΕΚ του Συμβουλίου (2) (στο εξής καλούμενο «πρωτόκολλο της Μαδρίτης»), καθώς και η ηλεκτρονική διαχείριση της διαδικασίας καταχώρισης αναμένεται να απλουστεύσουν τη διαδικασία και να οδηγήσουν σε εξοικονόμηση του κόστους. Η αποτελεσματική διαχείριση του Γραφείου αποφέρει επίσης μείωση των δαπανών. (4) Κατά συνέπεια, ενδείκνυται η μείωση των τελών, ώστε να εξασφαλιστεί η ισοσκέλιση του προϋπολογισμού και παράλληλα να διευκολυνθεί η πρόσβαση των χρηστών στο σύστημα. Ωστόσο, αξίζει να σημειωθεί ότι είναι πάντα δικαιολογημένο ένα σχετικό πλεόνασμα, διότι χάρη σε αυτό μπορούν να αντιμετωπιστούν οι κατά το μάλλον ή ήττον απρόβλεπτες καταστάσεις αλλά και να αποφευχθεί ένα ανεπιθύμητο έλλειμμα. (5) Θα μπορούσαν στο εξής να τροποποιηθούν τα τέλη, ώστε η μείωση να φθάσει τα 35 έως 40 περίπου εκατομμύρια ευρώ ετησίως. Το ποσό αυτό αναμένεται να κατανεμηθεί μεταξύ, αφενός, του τέλους αίτησης και καταχώρισης και, αφετέρου, του τέλους ανανέωσης. Επιπλέον, πρέπει να προβλεφθεί μειωμένο τέλος για μια αίτηση που κατατίθεται ηλεκτρονικά. (6) Η εξέλιξη των κυριότερων δεικτών θα παρακολουθείται τακτικά, ώστε να εξασφαλιστεί η ισοσκέλιση εσόδων και δαπανών. (7) Συνεπώς, ο κανονισμός (ΕΚ) αριθ. 2869/95 της Επιτροπής (3) θα πρέπει να τροποποιηθεί. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για θέματα που αφορούν τα τέλη, τους εκτελεστικούς κανονισμούς και τη διαδικασία των τμημάτων προσφυγών του Γραφείου εναρμόνισης στο πλαίσιο της εσωτερικής αγοράς (εμπορικά σήματα, σχέδια και υποδείγματα), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2869/95 τροποποιείται ως εξής: 1) Ο πίνακας του άρθρου 2 τροποποιείται ως εξής: α) το σημείο 1 αντικαθίσταται από το ακόλουθο κείμενο: «1. Βασικό τέλος αίτησης για ατομικό κοινοτικό σήμα [άρθρο 26 παράγραφος 2 κανόνας 4 στοιχείο α)] 900»· β) παρεμβάλλεται το ακόλουθο σημείο 1β: «1β. Βασικό τέλος ηλεκτρονικής αίτησης για ατομικό κοινοτικό σήμα [άρθρο 26 παράγραφος 2 κανόνας 4 στοιχείο α)] 750»· γ) τα σημεία 2 έως 4 αντικαθίστανται από το ακόλουθο κείμενο: «2. Τέλος ανά κλάση προϊόντων και υπηρεσιών πέραν της τρίτης για ατομικό κοινοτικό σήμα [άρθρο 26 παράγραφος 2 κανόνας 4 στοιχείο β)] 150 3. Βασικό τέλος αίτησης για συλλογικό κοινοτικό σήμα [άρθρο 26 παράγραφος 2 και άρθρο 64 παράγραφος 3 κανόνας 4 στοιχείο α) και κανόνας 42] 1 300 4. Τέλος ανά κλάση προϊόντων και υπηρεσιών πέραν της τρίτης για συλλογικό κοινοτικό σήμα [άρθρο 26 παράγραφος 2 και άρθρο 64 παράγραφος 3 κανόνας 4 στοιχείο β) και κανόνας 42] 300»· δ) τα σημεία 7 έως 10 αντικαθίστανται από το ακόλουθο κείμενο: «7. Βασικό τέλος καταχώρισης ατομικού κοινοτικού σήματος [άρθρο 45 κανόνας 23 παράγραφος 1 στοιχείο α)] 850 8. Τέλος ανά κλάση προϊόντων και υπηρεσιών πέραν της τρίτης για ατομικό κοινοτικό σήμα [άρθρο 45 κανόνας 23 παράγραφος 1 στοιχείο β)] 150 9. Βασικό τέλος καταχώρισης για συλλογικό κοινοτικό σήμα [άρθρο 45 και άρθρο 64 παράγραφος 3 κανόνας 23 παράγραφος 1 στοιχείο α) και κανόνας 42] 1 700 10. Τέλος ανά κλάση για κάθε κλάση προϊόντων και υπηρεσιών πέραν της τρίτης για συλλογικό κοινοτικό σήμα [άρθρο 45 και άρθρο 64 παράγραφος 3 κανόνας 23 παράγραφος 1 στοιχείο β) και κανόνας 42] 300»· ε) τα σημεία 12 έως 15 αντικαθίστανται από το ακόλουθο κείμενο: «12. Βασικό τέλος ανανέωσης ατομικού κοινοτικού σήματος [άρθρο 47 παράγραφος 1 κανόνας 30 παράγραφος 2 στοιχείο α)] 1 500 12α. Βασικό τέλος ηλεκτρονικής ανανέωσης ατομικού κοινοτικού σήματος [άρθρο 47 παράγραφος 1 κανόνας 30 παράγραφος 2 στοιχείο α)] 1 350 13. Τέλος ανανέωσης ανά κλάση προϊόντων και υπηρεσιών πέραν της τρίτης για ατομικό κοινοτικό σήμα [άρθρο 47 παράγραφος 1 κανόνας 30 παράγραφος 2 στοιχείο β)] 400 14. Βασικό τέλος ανανέωσης συλλογικού κοινοτικού σήματος [άρθρο 47 παράγραφος 1 και άρθρο 64 παράγραφος 3 κανόνας 30 παράγραφος 2 στοιχείο α) και κανόνας 42] 3 000 15. Τέλος ανανέωσης ανά κλάση προϊόντων και υπηρεσιών πέραν της τρίτης για συλλογικό κοινοτικό σήμα [άρθρο 47 παράγραφος 1 και άρθρο 64 παράγραφος 3 κανόνας 30 παράγραφος 2 στοιχείο β) και κανόνας 42] 800». 2) Στο άρθρο 5 παράγραφος 1 καταργούνται τα στοιχεία β) και γ). 3) Το άρθρο 8 τροποποιείται ως εξής: α) στην παράγραφο 1 καταργούνται τα στοιχεία β) και γ)· β) στην παράγραφο 3 καταργείται το στοιχείο α) σημεία i) και iii). 4) Στο άρθρο 11 παράγραφος 3, τα στοιχεία α) και β) αντικαθίστανται από το ακόλουθο κείμενο: «α) στην περίπτωση ατομικού σήματος: 1 450 ευρώ συν, όπου ενδείκνυται, 300 ευρώ για κάθε κλάση προϊόντων ή υπηρεσιών πέραν της τρίτης· β) στην περίπτωση συλλογικού σήματος όπως προβλέπεται στον κανόνα 121 παράγραφος 1 του κανονισμού (ΕΚ) αριθ. 2868/95: 2 700 ευρώ συν, όπου ενδείκνυται, 600 ευρώ για κάθε κλάση προϊόντων ή υπηρεσιών πέραν της τρίτης.». 5) Στο άρθρο 12 παράγραφος 2, τα στοιχεία α) και β) αντικαθίστανται από το ακόλουθο κείμενο: «α) στην περίπτωση ατομικού σήματος: 1 200 ευρώ συν 400 ευρώ για κάθε κλάση προϊόντων ή υπηρεσιών πέραν της τρίτης που περιέχονται στη διεθνή καταχώριση· β) στην περίπτωση συλλογικού σήματος όπως προβλέπεται στον κανόνα 121 παράγραφος 1 του κανονισμού (ΕΚ) αριθ. 2868/95: 2 700 ευρώ συν 800 ευρώ για κάθε κλάση προϊόντων ή υπηρεσιών πέραν της τρίτης που περιέχονται στη διεθνή καταχώριση.». 6) Στο άρθρο 13 παράγραφος 1, τα στοιχεία α) και β) αντικαθίστανται από το ακόλουθο κείμενο: «α) στην περίπτωση ατομικού σήματος: 850 ευρώ συν 150 ευρώ για κάθε κλάση προϊόντων ή υπηρεσιών πέραν της τρίτης που περιέχονται στη διεθνή καταχώριση· β) στην περίπτωση συλλογικού σήματος: 1 700 ευρώ συν 300 ευρώ για κάθε κλάση προϊόντων ή υπηρεσιών πέραν της τρίτης που περιέχονται στη διεθνή καταχώριση.». Άρθρο 2 Σε περίπτωση αλλαγής του ύψους των τελών που προβλέπονται στα άρθρα 2, 11 και 12 εφαρμόζεται το ακόλουθο μεταβατικό καθεστώς: 1) το ύψος του καταβλητέου τέλους για την κατάθεση αίτησης για κοινοτικό σήμα, συμπεριλαμβανομένων, ανάλογα με την περίπτωση, των τελών κλάσεων, είναι αυτό που ορίζεται από τον κανονισμό που ισχύει τη στιγμή της παραλαβής της αίτησης δυνάμει του άρθρου 25 παράγραφος 1 στοιχείο α) ή β) του κανονισμού (ΕΚ) αριθ. 40/94· 2) το ύψος του καταβλητέου τέλους για την καταχώριση κοινοτικού σήματος συμπεριλαμβανομένων, ανάλογα με την περίπτωση, των τελών κλάσεων, είναι αυτό που ορίζεται από τον κανονισμό που ισχύει τη στιγμή της αποστολής της κοινοποίησης που προβλέπεται στον κανόνα 23 παράγραφος 2 του κανονισμού (ΕΚ) αριθ. 2868/95 της Επιτροπής· 3) το ύψος του καταβλητέου τέλους για την υποβολή οποιασδήποτε άλλης αίτησης ή την άσκηση οποιουδήποτε άλλου μέσου είναι αυτό που ορίζεται από τον κανονισμό που ισχύει την στιγμή της πληρωμής· 4) το ύψος των τελών που προβλέπονται στα άρθρα 11 και 12 είναι εκείνο που ορίζεται σύμφωνα με τον κοινό εκτελεστικό κανονισμό για τη συμφωνία της Μαδρίτης σχετικά με τη διεθνή καταχώριση σημάτων και για το πρωτόκολλο το σχετικό με την εν λόγω συμφωνία. Άρθρο 3 Ο παρών κανονισμός αρχίζει να ισχύει την έβδομη ήμερα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Οκτωβρίου 2005.

Classification Labels:
820
685

Label Descriptions:
{"820": "Πνευματική ιδιοκτησία", "685": "ΠΑΡΑΓΩΓΗ, ΤΕΧΝΟΛΟΓΙΑ ΚΑΙ ΕΡΕΥΝΑ"}

EuroVoc IDs (Original): 5769
2817
1325

EuroVoc IDs (Expanded): 5769
2817
1325

Dataset Source: meu

Split: train